Ninife e ne e le motse wa bogologolo, mongwe wa metse ya ntlha e Nimerode a e agileng morago ga Morwalela. Motse ono o ne o le mogolo e bile o na le ditoropo tse dingwe di le mmalwa mme motho o ne a ka tsamaya mo go one malatsi a le mararo go tswa kwa ntlheng e nngwe go ya kwa go e nngwe. (Genesise 10:11; Jona 3:3) Motse wa Ninife o ne o na le ditempele tse dikgolo tse di kgatlhang, dipota tse di nonofileng le dikago tse dingwe. Mme dilo tseno tsotlhe di ne di sa dire gore motse ono o nne botlhokwa mo go Jehofa Modimo. O ne a amegile thata ka batho. Mo metlheng eo motse wa Ninife o ne o na le batho ba bantsi. Tota le fa ba ne ba dira dilo tse di bosula Jehofa o ne a amega ka bone. O rata mongwe le mongwe mme o kgona go bona gore a ka ikwatlhaya a bo a ithuta go dira se se siameng.